CELEX: 32021D2032
Language: hu
Date: 2021-11-19 00:00:00
Title: A Tanács (KKBP) 2021/2032 határozata (2021. november 19.) az EU mozambiki kiképzési missziója által kiképzett katonai egységek támogatása céljából az Európai Békekeret keretében hozott támogatási intézkedésről

2021.11.22.   
               
               
                  HU
               
               
                  Az Európai Unió Hivatalos Lapja
               
               
                  L 415/25
               
            
         A TANÁCS (KKBP) 2021/2032 HATÁROZATA
         (2021. november 19.)
         az EU mozambiki kiképzési missziója által kiképzett katonai egységek támogatása céljából az Európai Békekeret keretében hozott támogatási intézkedésről
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 28. cikke (1) bekezdésére és 41. cikke (2) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:
         
                     (1)
                  
                  
                     A (KKBP) 2021/509 tanácsi határozatnak (1) megfelelően létrehozták az Európai Békekeretet a Szerződés 21. cikke (2) bekezdésének c) pontjával összhangban a béke megőrzésére, a konfliktusok kialakulásának megelőzésére és a nemzetközi biztonság erősítésére irányuló, a közös kül- és biztonságpolitika keretébe tartozó uniós fellépések tagállamok általi finanszírozása céljából. Így különösen a (KKBP) 2021/509 határozat 1. cikke (2) bekezdése b) pontjának i. alpontja értelmében az Európai Békekeret finanszírozhat a harmadik államok, valamint regionális és nemzetközi szervezetek katonai és védelmi vonatkozású kapacitásainak megerősítésére irányuló fellépéseket.
                  
               
                     (2)
                  
                  
                     A Mozambik északi Cabo Delgado tartományában kialakult jelenlegi válság többdimenziós, komoly kockázata van annak, hogy átterjed az ország más tartományaira és a szomszédos országokra is. A mozambiki kormány üdvözölte egy nem végrehajtási jellegű európai uniós katonai kiképzési misszió telepítését a Cabo Delgadó-ban kialakult válság uniós integrált megközelítésének részeként.
                  
               
                     (3)
                  
                  
                     A Tanács 2021. július 12-én elfogadta az Európai Unió mozambiki katonai kiképzési missziójáról (EUTM Mozambik) szóló (KKBP) 2021/1143 határozatot (2). Az EUTM Mozambik stratégiai célkitűzése a mozambiki fegyveres erők egy jövőbeli gyorsreagálású erő céljából kiválasztott egységei kapacitásépítésének támogatása annak érdekében, hogy az említett egységek fejlesszék a védelem és biztonság Cabo Delgadóban történő helyreállításához szükséges, fenntartható kapacitásokat.
                  
               
                     (4)
                  
                  
                     A Tanács 2021. július 30-án jóváhagyta az EUTM Mozambik által kiképzett katonai egységek támogatása céljából az Európai Békekeret keretében hozott támogatási intézkedésről szóló stratégiai dokumentumot, beleértve egy arra irányuló sürgős intézkedést, hogy biztosítsák az EUTM Mozambik általi kiképzésben a tervek szerint elsőként részesülő két mozambiki század megfelelő kiképzéséhez a legsürgősebben szükséges felszerelést és készleteket.
                  
               
                     (5)
                  
                  
                     Az Unió külügyi és biztonságpolitikai főképviselőjének (a továbbiakban: a főképviselő) címzett, 2021. augusztus 27-i levelében a Mozambiki Köztársaság külügyminisztere felkérte az Uniót, hogy biztosítson emberi élet kioltására nem tervezett felszerelést és készleteket valamennyi, az EUTM Mozambik által kiképzendő mozambiki századnak.
                  
               
                     (6)
                  
                  
                     Ezen támogatási intézkedést a (KKBP) 2021/509 határozatban meghatározott elvek és követelmények – és különösen a 2008/944/KKBP tanácsi közös álláspontnak (3) való megfelelés – figyelembevételével, valamint az Európai Békekeret keretében finanszírozott bevételek és kiadások végrehajtásáról szóló szabályokkal összhangban kell végrehajtani.
                  
               
                     (7)
                  
                  
                     A Tanács megerősíti aziránti eltökéltségét, hogy – az Egyesült Nemzetek Szervezetének Alapokmányának, az Emberi Jogok Egyetemes Nyilatkozatának és a nemzetközi jognak, különösen az emberi jogok nemzetközi jogának és a nemzetközi humanitárius jognak megfelelően – megvédje, előmozdítsa és megvalósítsa az emberi jogokat, az alapvető szabadságokat és a demokratikus elveket, valamint megerősítse a jogállamiságot és a jó kormányzást,
                  
               ELFOGADTA EZT A HATÁROZATOT:
         
            1. cikk
            Létrehozás, célkitűzések, hatály és időtartam
            
               (1)   A Tanács létrehozza az Európai Békekeretből finanszírozandó támogatási intézkedést (a továbbiakban: a támogatási intézkedés), amelynek kedvezményezettje a Mozambiki Köztársaság (a továbbiakban: a kedvezményezett).
            
            
               (2)   A támogatási intézkedés célkitűzése, hogy támogassa a mozambiki fegyveres erőknek az EUTM Mozambik által kiképzendő egységeinek kapacitásépítését és telepítését annak lehetővé tétele érdekében, hogy az említett egységek fejlesszék a védelemnek és biztonságnak a Mozambik északi Cabo Delgado tartományában történő helyreállításához szükséges, fenntartható kapacitásokat, lehetővé téve ezáltal a polgári lakosság védelme céljából a jogállamiságra figyelemmel – elszámoltatható jogérvényesítő hatóságok jelenlétét és a Cabo Delgadó szerte szolgáltatásokat nyújtó, elszámoltatható állami struktúrák visszatérését.
            
            
               (3)   A (2) bekezdésben meghatározott célkitűzés elérése érdekében a támogatási intézkedés finanszírozza az említett bekezdésben említett mozambiki egységek számára a következő, emberi élet kioltására nem tervezett felszerelés és készletek nyújtását:
               
                           a)
                        
                        
                           a katonák egyéni felszerelése;
                        
                     
                           b)
                        
                        
                           a század szintjén szükséges kollektív felszerelés;
                        
                     
                           c)
                        
                        
                           szárazföldi és kétéltű mobilitási eszközök;
                        
                     
                           d)
                        
                        
                           technikai eszközök; és
                        
                     
                           e)
                        
                        
                           tábori kórház.
                        
                     
            
               (4)   A támogatási intézkedés időtartama az engedélyezésre jogosult tisztviselőként eljáró, a támogatási intézkedésekért felelős ügyvezető és a 4. cikk (2) bekezdésében említett szervezet közötti szerződésnek a (KKBP) 2021/509 határozat 32. cikke (2) bekezdésének a) pontjával összhangban történő megkötése napjától számított 30 hónap.
            
         
         
            2. cikk
            Pénzügyi rendelkezések
            
               (1)   A támogatási intézkedéssel kapcsolatos kiadások fedezésére szánt pénzügyi referenciaösszeg 40 000 000 EUR.
            
            
               (2)   Valamennyi kiadást a (KKBP) 2021/509 határozattal, valamint az Európai Békekeret keretében finanszírozott bevételek és kiadások végrehajtásáról szóló szabályokkal összhangban kell kezelni.
            
         
         
            3. cikk
            A kedvezményezettel kötött megállapodások
            
               (1)   A főképviselő megköti a szükséges megállapodásokat a kedvezményezettel, hogy biztosítsa a kedvezményezettnek az e határozat által a támogatási intézkedés keretében történő támogatásnyújtás feltételeként, valamint a Tanács által 2021. július 30-án jóváhagyott sürgős intézkedés által megállapított követelményeknek és feltételeknek való megfelelését.
            
            
               (2)   Az (1) bekezdésben említett megállapodásoknak olyan rendelkezéseket is tartalmazniuk kell, amelyek kötelezik a kedvezményezettet a következők biztosítására:
               
                           a)
                        
                        
                           a mozambiki fegyveres erőknek az EUTM Mozambik által kiképzett egységeinek megfelelése a releváns nemzetközi jognak, különös tekintettel az emberi jogok nemzetközi jogára és a nemzetközi humanitárius jogra;
                        
                     
                           b)
                        
                        
                           a támogatási intézkedés keretében biztosított eszközök megfelelő és hatékony felhasználása azon célokra, amelyekre azokat rendelkezésre bocsátották;
                        
                     
                           c)
                        
                        
                           a támogatási intézkedés keretében nyújtott eszközök kielégítő karbantartása a teljes életciklusuk alatti felhasználhatóságuk és operatív rendelkezésre állásuk biztosítása érdekében;
                        
                     
                           d)
                        
                        
                           annak szavatolása, hogy a támogatási intézkedés keretében nyújtott eszközök az életciklusuk végén ne vesszenek el, illetve a (KKBP) 2021/509 határozat alapján létrehozott Békekert-bizottság beleegyezése nélkül ne ruházzák át azokat az említett megállapodásokban azonosítottaktól eltérő személyekre vagy szervezetekre.
                        
                     
            
               (3)   Az (1) bekezdésben említett megállapodásoknak rendelkezéseket kell tartalmazniuk a támogatási intézkedés keretében nyújtott támogatás azon esetben történő felfüggesztéséről és megszüntetéséről, ha a kedvezményezettről megállapítást nyer, hogy megsértette a (2) bekezdésben meghatározott kötelezettségeket.
            
         
         
            4. cikk
            Végrehajtás
            
               (1)   A főképviselő felel e határozatnak a (KKBP) 2021/509 határozattal és az Európai Békekeret keretében finanszírozott bevételek és kiadások végrehajtásáról szóló szabályokkal összhangban történő végrehajtásának biztosításáért, koherenciában az Európai Békekeret szerinti támogatási intézkedésekre irányuló szükséges intézkedések és ellenőrzések értékelésére és azonosítására vonatkozó integrált módszertani kerettel.
            
            
               (2)   Az 1. cikk (3) bekezdésében említett tevékenységek végrehajtását a Portugál Köztársaság Védelmi Minisztériuma végzi.
            
         
         
            5. cikk
            Nyomon követés, ellenőrzés és értékelés
            
               (1)   A főképviselőnek biztosítja, hogy nyomon kövessék a 3. cikkel összhangban megállapított kötelezettségeknek a kedvezményezett általi tiszteletben tartását. E nyomon követésnek információkkal kell szolgálnia a 3. cikkel összhangban megállapított kötelezettségek megsértésének kontextusáról és kockázatairól, valamint hozzá kell járulnia annak megelőzéséhez, hogy a mozambiki fegyveres erőknek a támogatási intézkedés keretében támogatott egységei ilyen jogsértéseket kövessenek el, ideértve az emberi jogok nemzetközi jogának és a nemzetközi humanitárius jognak a megsértését, valamint a szexuális és nemialapú erőszakot is.
            
            
               (2)   A felszerelés és készletek leszállítás utáni ellenőrzését a következőképpen kell megszervezni:
               
                           a)
                        
                        
                           a szállítás ellenőrzése, amelynek során a végfelhasználó erőknek a tulajdonjog átruházásakor teljesítésigazolásokat kell aláírniuk;
                        
                     
                           b)
                        
                        
                           leltárjelentés, amelynek során a kedvezményezettnek évente jelentést kell készítenie a kijelölt eszközök leltárjáról; a jelentéstételt mindaddig folytani kell, amíg azt a Politikai és Biztonsági Bizottság (PBB) szükségesnek tartja;
                        
                     
                           c)
                        
                        
                           helyszíni ellenőrzés, amelynek során a kedvezményezettnek a főképviselő számára hozzáférést kell biztosítania, hogy kérésre helyszíni ellenőrzést végezhessen.
                        
                     
            
               (3)   A főképviselő – hat hónappal azt követően, hogy az EUTM Mozambik által kiképzett első két századot Cabo Delgado régióba telepítik – a támogatási intézkedés első értékelése formájában értékelést végez. Ez együtt fog járni a támogatási intézkedés keretében szállított felszerelés és készletek ellenőrzését szolgáló helyszíni látogatásokkal vagy a független módon nyújtott tájékoztatás bármely egyéb hatékony formáival. A támogatási intézkedés keretében történő felszerelés-szállítás befejezését követően végső értékelést kell végezni.
            
         
         
            6. cikk
            Jelentéstétel
            A végrehajtás időszaka alatt a főképviselő a (KKBP) 2021/509 határozat 63. cikkével összhangban hathavonta jelentést nyújt be a PBB-nek a támogatási intézkedés végrehajtásáról. A támogatási intézkedésekért felelős ügyvezető rendszeresen tájékoztatja a (KKBP) 2021/509 határozattal létrehozott Békekeret-bizottságot – az említett határozat 38. cikkével összhangban – a bevételek és kiadások végrehajtásáról, többek között az érintett beszállítókra és alvállalkozókra vonatkozó tájékoztatás nyújtása révén.
         
         
            7. cikk
            Felfüggesztés és megszüntetés
            A PBB dönthet úgy, hogy a (KKBP) 2021/509 határozat 64. cikkével összhangban részben vagy egészben felfüggeszti a támogatási intézkedés végrehajtását.
            A PBB ajánlhatja azt is, hogy a Tanács szüntesse meg a támogatási intézkedést.
         
         
            8. cikk
            Hatálybalépés
            Ez a határozat az elfogadásának napján lép hatályba.
         
         
            Kelt Brüsszelben, 2021. november 19-én.
            
               
                  a Tanács részéről
               
               
                  az elnök
               
               J. BORRELL FONTELLES
            
         
         
            (1)  A Tanács (KKBP) 2021/509 határozata (2021. március 22.) az Európai Békekeret létrehozásáról, valamint a (KKBP) 2015/528 határozat hatályon kívül helyezéséről (HL L 102., 2021.3.24., 14. o.).
         
            (2)  A Tanács (KKBP) 2021/1143 határozata (2021. július 12.) az Európai Unió mozambiki katonai kiképzési missziójáról (EUTM Mozambik) (HL L 247., 2021.7.13., 93. o.).
         
            (3)  A Tanács 2008/944/KKBP közös álláspontja (2008. december 8.) a katonai technológia és felszerelések kivitelének ellenőrzésére vonatkozó közös szabályok meghatározásáról (HL L 335. 2008.12.13., 99. o.).